Qolların boynuma sal, qadan alım
Bir quş itirmişəm qanadı sarı,
Durum xəbər alım bivəfa yarı,
Üz çevirdim yenə vətənə sarı.
Dolan pəncərədən, gəl qadan alım,
Qolların boynuma sal, qadan alım!

Bir quş itirmişəm nişanbənişan,
Boynu yaşıl qanadları zərnişan,
Hər yada düşəndə ollam pərişan,
Dolan pəncərədən, gəl qadan alım,
Qolların boynuma sal, qadan alım!

Səhər şəbnəm olar, qız gəzər bağı,
Dərər şamamanı, sındırar tağı,
Al Şiraz arxalıq, gümüş belbağı,
Dolan pəncərədən, gəl qadan alım,
Qolların boynuma sal, qadan alım!

Yerini salmışam yuxarı başdan,
Əyilib öpəydim o qara qaşdan,
Yarın ixtilatı gəlir o başdan,
Dolan pəncərədən, gəl qadan alım,
Qolların boynuma sal, qadan alım!

Xarici keçidlər 
 

Xalq mahnıları